Forslag til Rådets direktiv om udvidelse af direktiv 96/34/EF om den rammeaftale vedrørende forældreorlov, der er indgået af Unice, CEEP og EFS, til at omfatte Det Forenede Kongerige Storbritannien og Nordirland (97/C 335/10) KOM(97) 457 endelig udg. - 97/0239(CNS)

(Forelagt af Kommissionen den 23. september 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Rådet vedtog den 3. juni 1996 i overensstemmelse med den aftale om sociale- og arbejdsmarkedspolitikken, der er knyttet som bilag til protokol nr. 14 til traktaten om oprettelse af Det Europæiske Fællesskab, særlig artikel 4, stk. 2, i denne aftale, direktiv 86/34/EF (1) om den rammeaftale vedrørende forældreorlov, der er indgået af Unice, CEEP og EFS; direktivet gælder derfor ikke for Det Forenede Kongerige Storbritannien og Nordirland;

Det Europæiske Råd i Amsterdam den 16. og 17. juni 1997 noterede med tilfredshed, at der på regeringskonferencen var opnået enighed om at indarbejde aftalen om social- og arbejdsmarkedspolitikken i EF-traktaten, og anførte, at der måtte findes et middel, således at Det Forenede Kongerige Storbritanniens og Nordirlands intentioner om at efterkomme de direktiver, som allerede er blevet vedtaget på grundlag af aftalen om social- og arbejdsmarkedspolitikken forud for undertegnelsen af Amsterdam-traktaten, kan få retlig virkning; dette formål søges opfyldt med dette direktiv, for så vidt som det udvider direktiv 96/34/EF til Det Forenede Kongerige Storbritannien og Nordirland;

der er behov for at ændre ved det forhold, at direktiv 96/34/EF ikke finder anvendelse i Det Forenede Kongerige Storbritannien og Nordirland, for så vidt som det har umiddelbar betydning for, hvordan det fælles marked fungerer, og giver anledning til konkurrencefordrejninger; med gennemførelsen i samtlige medlemsstater af rammeaftalen og især af princippet om at give arbejdstagere med børn mulighed for at forene deres familiemæssige og arbejdsmæssige forpligtelser vil det fælles marked komme til at fungere bedre;

gennemførelsen af rammeaftalen tager især sigte på at opfylde målsætningen om ligebehandling mellem mænd og kvinder med hensyn til beskæftigelsesmuligheder og behandling på arbejdspladsen samt muligheden for at forene arbejde og familieliv;

vedtagelsen af dette direktiv medfører, at direktiv 96/34/EF bliver gældende i Det Forenede Kongerige Storbritannien og Nordirland, og fra datoen for dette direktivs ikrafttrædelse skal ordet »medlemsstaterne« i direktiv 96/34/EF opfattes således, at det også omfatter Det Forenede Kongerige Storbritannien og Nordirland;

vedtagelsen af dette direktiv medfører, at direktiv 96/34/EF bliver gældende i alle medlemsstater, herunder Det Forenede Kongerige Storbritannien og Nordirland -

UDSTEDT FØLGENDE DIREKTIV:

Artikel 1

Rådets direktiv 96/34/EF om den rammeaftale vedrørende forældreorlov, der er indgået af Unice, CEEP og EFS, finder anvendelse på Det Forenede Kongerige Storbritannien og Nordirland, jf. dog artikel 2.

Artikel 2

I artikel 2 i direktiv 96/34/EF indsættes følgende som stk. 1a:

»For Det Forenede Kongerige Storbritanniens og Nordirlands vedkommende ændres datoen den 3. juni 1998 i stk. 1 til . . . (*).

(*) To år efter direktivets vedtagelse.«.

Artikel 3

Dette direktiv er rettet til medlemsstaterne.

(1) EFT L 145 af 19. 6. 1996, s. 4.